
Cavalerul Trac descoperit la Capidava (Dobrogea) 
- exponatul lunii octombrie 2015  
 
 
de George V Grigore 
 
Exponatul lunii octombrie 2015 la Muzeul de Istorie 
Națională și Arheologie din Constanța este basorelieful 
dedicat Cavalerului Trac (Danubian, Zamolxian), descoperit 
în Dobrogea, în timpul cercetărilor arheologice efectuate în 
cadrul programului de restaurare a cetății Capidava și fixat 
cronologic în perioada secolelor II – III d. Hr. Descoperirea a 
fost făcută de către Dr. Zaharia Covacef, cercetător 
ştiinţific I, arheolog expert la Muzeul de Istorie 
Națională și Arheologie Constanţa. Cetatea Capidava se 
ridică pe malul drept al Dunării, la jumătatea distanței 
dintre Hârșova și Cernavodă, șoseaua care leagă 
localitățile trecând chiar pe lângă zidurile cetății. 
Fortificația are formă unui patrulater cu laturile lungi de 
la NV spre SE - 105m x 127m, cu ziduri groase de peste 
2 m și înalte de 5-6 m, cu 7 turnuri de peste 10 m, din 
care 3 turnuri dreptunghiulare, 2 turnuri în sfert de cerc 
și 2 turnuri intermediare în formă de potcoavă (U), o 
poartă lată de 2,50 m situată pe latura de SE care făcea 
legătura cu restul teritoriului și o ieșire strategică pe 

latura de SV a turnului dinspre Dunăre, unde era 
amenajat portul. Cetatea ocupa un loc important în 
sistemul defensiv roman, făcând parte din seria de castre 
și fortificații ridicate în timpul împăratului Traian, la 
începutul secolului al II-lea , în cadrul măsurilor de 
organizare a limes-ului dunărean. Locul era deosebit de 
potrivit caracterului construcției, oferind o vastă arie de 
supraveghere: un masiv stâncos care se înalță între 
piciorul pantei ce coboară dinspre NE și Dunăre. 
Masivul prezentă un avantaj din punct de vedere 
strategic și anume un șanț natural care pornea din 
Dunăre, îl ocolea pe partea de NE, până aproape de 
colțul de est al cetății. De altfel, forma masivului a 
impus forma și orientarea castrului. Importanța 
strategică a locului a determinat instalarea unei stațiuni 
militare, precum și amplasarea și dezvoltarea unui 
centru civil în epoca romană. Castrul, situat lângă un 
vad de trecere, a fost construit de detașamente din 
Legiunea V Macedonica și Legiunea XI Claudia. 
Toponimul getic de Capidava - însemnând „Cetatea de 
la cotitură” - confirmă o locuire preromană, poziția 
geografică deosebită explicând însemnătatea așezării 
băștinașe, loc care permitea comunicația între dacii din 
Dobrogea și cei din Câmpia Munteană. Tabula 
Peutingeriană ne oferă date exacte privind distanțele 
dintre Axiopolis, Capidava și Carsium. Aceste distanțe 

coincid cu distanțele dintre localitățile actuale Hinog - 
Capidava și Capidava – Hârșova. În verificarea tabulei 
vine descoperirea unui stâlp miliar în localitatea 
Seimenii Mici care dă distanța de 18000 de pași de la 
Axiopolis la Capidava, adica 27 de km. Revenind la 
descoperirea făcută în incinta acestei cetăți, trebuie să 
menționăm importanța ei. Cavalerul Trac (Danubian, 
Zamolxian) este prezentat de istorici ca o divinitate sincretică 
a panteonului traco-greco-roman întruchipând un personaj 
călare, adesea aflat în împrejurări cinegetice. Grecii îl numeau 
„Theos Heros”, iar romanii „Deus Sanctus Heron”. Cavalerul 
Trac a fost preluat de iconografia creștină pentru a-l 
reprezenta pe Sfântul Gheorghe (Sângeorz; Sâmedru), 
supranumit și Purtătorul de Biruință. Steagurile de luptă ale 
marelui voievod Ștefan cel Mare erau împodobite cu acestă 
imagine iconografică a marelui sfânt creștin. Iconografia 
acestui Erou Cavaler este, cu unele mici excepții, aceeași pe 
toate monumentele sculptate: Cavalerul aflat călare, în mers 
spre dreapta, cu mantia ce îi flutură pe spate prinsă cu o fibulă 
pe umărul stâng, ține dârlogii calului cu mâna stângă. 
Câteodată, în scena sacră în care apare Cavalerul Trac, 
acesta este însoţit de alţi zei (Cybele, Dionysos, 
Hermes). În fața sa se află copacul sacru (Pomul Vieții), 
dintre crengile căruia se vede șarpele (semn al tainei acestei 
Lumi) și un altar cu focul aprins (de veghe întotdeauna). Este 
însoțit de obicei de un câine. Sculptural, caracterul divers al 

Cavalerului Trac este sugerat fie de reprezentarea acestuia în 
mers liniștit, ținând în mâna dreaptă o pateră sau un rhyton 
(obiecte de ritual), ori făcând gestul de „benedictio latina” 
(binecuvântare); fie galopând, ridică cu mâna dreaptă o lance 
cu care va străpunge vânatul, de obicei, un mistreț (semn al 
furiei sălbatice cu care va lovi cataclismul). Datorită 
sincretismului religios, Cavalerul Trac este învestit cu un 
caracter complex: divinitate a naturii, a vieții, a vânătorii, 
htoniană. Cavalerul Trac (Danubian, Zamolxian) apare 
istoricilor ca divinitatea cea mai bine documentată în 
panteonul Dobrogei romane. Sunt peste 90 de reprezentări 
sculpturale, la care se pot adăuga și atestările epigrafice, 
cumulând tot atâtea dovezi de necontestat ale popularității 
cultului Cavalerului Trac. La toate acestea putem socoti și 
reprezentările ce ne parvin din sudul Dunării, de la geții sudici 
(a.s.v. basorelieful uriaș de la Madara-Bulgaria). În teritoriul 
dobrogean, piesa descoperită recent la Capidava prezintă bune 
analogii cu cele descoperite la: Arsa, Callatis, Ciobănița, Gura 
Câlniei, Ostrov, Topraisar și Tomis. Pe teritoriul României, 
au fost descoperite peste 200 de piese arheologice care 
aparţin cultului Cavalerului Trac, zeu venerat de 
populaţiile care trăiau în regiunea balcano-carpato-
dunăreană în secolele 2-3 d. Hr.. Iată că, după mai mult 
de două mii de ani, Sângeorzul din calendarul popular 
păstrează încă amintirea unui zeu precreştin al 
vegetaţiei, protector al cailor, vitelor cu lapte şi holdelor 

semănate, identificat pe criterii etnologice cu Cavalerul 
Trac, conform dr. Ion Ghinoiu. Sfântul creştin Marele 
Mucenic Gheorghe – numit de ţărani Sângeorz, Sfântul 
Gheorghe sau Sâmedru împarte anul în două anotimpuri 
pastorale: vara între Sângeorz şi Sâmedru; iarna între 
Sâmedru şi Sângeorz. Cei doi sfinţi poartă la brâu cheile 
anului, cu care Sângeorz închide iarna şi deschide vara 
la 23 aprilie, iar Sâmedru închide vara şi deschide iarna 
la 26 octombrie. Prin acestă descoperire avem încă o 
dovadă a importanței acestui Cavaler Get (Trac, 
Danubian, Zamolxian), adept al vechilor percepte și 
devotat misiunii sale militare și spirituale.  

Basorelieful cu reprezentarea Cavalerului Trac in 
situ, în momentul descoperirii – Cetatea Capidava 
(Dobrogea) 
 
 
 
Basorelieful cu reprezentarea Cavalerului Trac 
descoperit în Cetatea Capidava - exponatul lunii 
octombrie 2015 la Muzeul de Istorie Națională și 
Arheologie Constanța. 
 
7 
 
 
8 
 
 
 
Cetatea Capidava 

